Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

за изменение и допълнение на Закона за електронните съобщения

(обн., ДВ, бр. 41 от 2007 г.; изм. и доп., бр. 109 от 2007 г. и бр. 36, 
43 и 69 от 2008 г.)

§ 1. В чл. 10, ал. 1 след думите „Министерството на вътрешните работи” се добавя „Министерството на извънредните ситуации.”
§ 2. В чл. 11 ал. 5 и 6 се изменят така: 
„(5) Заинтересуваните държавни органи съгласуват помежду си конкретното разпределение на радиочестотите и радиочестотните ленти, предвидени за нуждите на държавните органи и служби по чл. 3, свързани с националната сигурност, включително в радиочестотните ленти, предвидени за съвместно ползване. При непостигане на съгласие въпросът се отнася до съвета, който предлага на Министерския съвет да приеме решение.
(6) Съветът разглежда и решава въпроси, свързани с електромагнитната съвместимост, и при несъгласие между членовете му въпросите се отнасят до Министерския съвет, който взема решение.”
§ 3. В чл. 20 се правят следните изменения:
1. Алинея 1 се изменя така:
„(1) Средствата по чл. 19 се разходват за:”
2. В ал. 1, т. 14 думите „Министерство на държавната политика при бедствия и аварии” се заменят с „Министерство на извънредните ситуации.”
§ 4. В чл. 22 ал. 3 се изменя така:

„(3) Председателят на комисията се определя и се освобождава по решение на Министерския съвет и се назначава със заповед на министър-председателя за срок 6 години.”
§ 5. В чл. 27 ал. 2 се отменя.
§ 6. В чл. 30 се правят следните изменения и допълнения:
1. В т. 5 след думите „в случаите” се добавя „и в съответствие с целите”.
2. Точка 9 се изменя така: 
„9. изготвя, приема или предоставя за приемане от компетентните държавни органи подзаконовите нормативни актове в случаите, предвидени в този закон;”.
3. Създава се нова т. 16:
„16. управлява ползването на номерата от Националния номерационен план.” 
4. Досегашните т. 16-22 стават съответно т. 17-23.
§ 7. В чл. 42 се правят следните изменения:
1. В ал. 4, т. 1 думата „решението” се заменя с „решенията”.
2. В ал. 9 думите „за въвеждане на определените в проекта на решението по ал. 2 специфични задължения се изисква продължителен период от време и” се заличават.
§ 8. В чл. 51, ал. 1 се правят следните изменения:
1. В т. 3 думите „ограничен ресурс – номера от Националния номерационен план” се заменя с „ограничен ресурс – номера”.
2. Точка 10 се отменя.
§ 9. В чл. 57, ал. 1 думите „по чл. 55, ал. 1” се заменят с „по чл. 56, ал. 1.”
§ 10. В чл. 64 след думата „свободно” се поставя запетая.
§ 11. В чл. 73 се правят следните изменения и допълнения:
1. В ал. 1 думата „решения” се заменя с „решение”. 
2. В ал. 2 думата „решенията” се заменя с „решението”, думата „приемат” се заменя с „приема” и думата „обнародват” се заменя с „обнародва”. 
3. В ал. 3: 
а) думата „решенията” се заменя с „решението”;
б) създава се т. 11:
„11. условия за защита на интересите на крайните потребители.”
4. Алинея 4 се отменя.
§ 12. Създава се чл. 73а:
„Чл. 73а. На предприятието, предоставящо обществени електронни съобщителни мрежи и/или услуги, комисията може да определя специфични задължения при условията и по реда на глава девета, както и други задължения, предвидени в този закон.”
§ 13. В чл. 81 се правят следните изменения и допълнения:
1. В ал. 1 и 2 след думите „ограничен ресурс” се добавя 
„– радиочестотен спектър”.
2. Създава се ал. 4:
„(4) Комисията издава разрешение за ползване на индивидуално определен ограничен ресурс – номера без провеждане на конкурс или търг.”
§ 14. В чл. 83 се правят следните изменения и допълнения:
1. В ал. 1 т. 7 се отменя.
2. В ал. 2 се създава т. 6:
„6. декларация от управителя и членовете на управителните органи на лицето, че не са лишени от правото да упражняват търговска дейност.” 
§ 15. В чл. 84, ал. 1 се правят следните изменения и допълнения:
1. В т. 3 буква „в” се изменя така: 
„в) има публични задължения към държавата, установени с влязъл в сила акт на компетентен орган, или задължения към осигурителни фондове, както и задължения към комисията, освен ако е допуснато разсрочване или отсрочване на задълженията.”
2. Създава се т. 4:
„4. Заявлението по чл. 83 противоречи на регулаторната политика по чл. 32, т. 1, буква „а”.”

§ 16. В глава пета наименованието на раздел V се изменя така:
„Издаване на разрешение за ползване на индивидуално определен ограничен ресурс – радиочестотен спектър, след провеждане на конкурс или търг”.
§ 17. В чл. 90 се правят следните изменения и допълнения:
1. В ал. 2:
а) в основния текст думите „В съобщението се посочват” се заменят със „Съобщението съдържа:”;
б) Създава се т. 4:
„4. покана за подаване на намерение за ползване на индивидуално определения ограничен ресурс – радиочестотен спектър, в определен от комисията срок, който не може да бъде по-кратък от срока за провеждане на обществените консултации.”
2. Алинея 3 се изменя така:
„(3) Комисията обявява резултатите от проведените обществени консултации на страницата си в интернет. В зависимост от обявените резултати комисията:
1. обявява конкурс или търг по реда на чл. 93, в случай че броят на подадените по ал. 2 намерения е по-голям от броя на разрешенията, които могат да бъдат издадени от комисията;
2. предприема действия за издаване на разрешение за ползване на индивидуално определен ограничен ресурс – радиочестотен спектър, след подаване на заявление по чл. 83 в определен от комисията срок, в случай че броят на подадените по ал. 2 намерения е по-малък или равен на броя на разрешенията, които могат да бъдат издадени от комисията.”
§ 18. В чл. 91 ал. 5 се изменя така:
„(5) Предприятието получава разрешението след заплащане на дължимите такси.”
§ 19. Член 92 се отменя. 
§ 20. В чл. 93 се правят следните изменения и допълнения:

1. Алинея 1 се изменя така:
„(1) В случай че наличният свободен ограничен ресурс – радиочестотен спектър, не е достатъчен за ползване от всички лица, подали намерение по чл. 90, ал 2, т. 4 или заявление в срока по чл. 91, ал. 1, т. 2, комисията уведомява всички заявители за постъпилите намерения или заявления и за техния брой и с решение обявява конкурс или търг.” 
2. В ал. 3 след думите „подаване на” се добавя „намерения или”, а думите „по чл. 91, ал. 1, т. 2” се заличават.
3. Алинея 4 се отменя.
§ 21. В чл. 95, ал. 1 думите „по чл. 97, ал. 1” се заменят с „по чл. 93, ал. 2”.
§ 22. В чл. 98 ал. 2 се отменя.
§ 23. В чл. 100 се правят следните изменения и допълнения:
1. В ал. 1 т. 1 се изменя така:
„1. документ, удостоверяващ съществуването и актуалното правно състояние на лицето (в случаите, когато заявителят не притежава Единен идентификационен код по чл. 23 от Закона за търговския регистър).”
2. Създават се ал. 5 и 6:
„(5) В случай, че броят на подадените заявления по чл. 100 е по-малък или равен на броя на разрешенията, които са предмет на решението по чл. 93, ал. 2, комисията с решение  прекратява обявената процедура и в 
10-дневен срок издава разрешение за ползване на индивидуално определен ограничен ресурс – радиочестотен спектър. В тридневен срок след приемане на решението за прекратяване на обявената процедура комисията го изпраща в „Държавен вестник” за обнародване в 5-дневен срок от получаването му.
(6) В случай че в срока по чл. 93, ал. 2, т. 4 не е постъпило нито едно заявление, комисията с решение прекратява обявената процедура. В тридневен срок след приемане на решението за прекратяване на обявената процедура комисията го изпраща в „Държавен вестник” за обнародване в 
5-дневен срок от получаването му.”
§ 24. В чл. 104 се създава ал. 3:
„(3) При издаване на разрешението по чл. 90, ал. 3, т. 2 и чл. 100, 
ал. 1 и 5 предприятието се вписва в регистъра по чл. 33, ал. 1, т. 1.” 
§ 25. В чл. 106 т. 11 се изменя така: 
„11. изисквания за ефективно ползване на предоставения ограничен ресурс – радиочестотен спектър.”
§ 26. В чл. 107 се правят следните изменения:
1. В т. 2 думите „номера” се заменят с „номера и адреси”. 
2. В т. 9 думите „ограничен ресурс – номера от Националния номерационсн план" се заменят с „ограничен ресурс – номера”.
3. В т. 11 думите „номерата” се заменят с „номера и адреси”.
§ 27. В чл. 113, ал. 1 се правят следните изменения и допълнения:
1. В основния текст след думата „предприятие” се добавя „осъществяващо обществени електронни съобщения” и се поставя запетая.
2. Създава т. 5:
„5. доказателства за ефективно усвояване на вече предоставения индивидуално определен ограничен ресурс.”
§ 28. В чл. 115, ал. 1, т. 4 думите „произтичащи от” се заличават.
§ 29. В чл. 117 се правят следните изменения и допълнения:
1. В ал. 2 т. 4 се изменя така:
„4. при смърт на физическото лице, при ликвидация или прекратяване на юридическото лице или прекратяване дейността на едноличния търговец – в случаите, когато са им издадени разрешения.” 
2. В ал. 6 думите „прекрати действието на” се заменят с „отнеме”.
§ 30. В чл. 121, ал. 1 думите „включени в него” се заменят с „включени в разрешение за ползване на индивидуално определен ограничен ресурс – радиочестотен спектър.”
§ 31. Член 122 се изменя така:
„Чл. 122. Условията и редът за прехвърляне на разрешения за ползване на индивидуално определен ограничен ресурс, както и на част от правата и съответните задължения, включени в разрешение за ползване на индивидуално определен ограничен ресурс – радиочестотен спектър, се определят с нормативен административен акт от комисията след провеждане на обществено обсъждане по чл. 36, който се обнародва в „Държавен вестник”.”

§ 32. В чл. 129 се правят следните изменения и допълнения:
1. Създава се нова ал. 3:
„(3) Във връзка с националната сигурност при спешно възникнала необходимост от използване на радиочестоти в радиочестотните ленти, разпределени за граждански нужди, и/или в радиочестотните ленти за съвместно ползване комисията своевременно оказва съдействие на държавните органи и служби по чл. 3.”
2. Досегашната ал. 3 става ал. 4.
§ 33. В чл. 134 ал. 2 се изменя така:
„(2) Предприятията, предоставящи обществени телефонни услуги, определят цени за крайните потребители по начин, който не възпрепятства промяната на доставчика по ал. 1.”
§ 34. В чл. 136 ал. 1 се изменя така:
„(1) Предприятията, предоставящи обществени телефонни услуги, определят помежду си:
1. размер на плащанията, покриващи разходите, във връзка с проверка на идентификацията на абонат или потребител, установяване на други обстоятелства, свързани с конкретен номер, и за други дейности, определени във функционалните спецификации и администриране на процеса по пренасяне на номер;
2. цени за взаимно свързване във връзка с промяна на доставчика по чл. 134, ал. 1 при спазване на принципа за разходоориентираност."
§ 35. Член 137 се изменя така:
„Чл. 137. Правилата за разпределение и процедурите по първично и вторично предоставяне за ползване, резервиране и отнемане на номера, адреси и имена се определят с наредба от комисията след провеждане на обществено обсъждане по чл. 36, която се обнародва в „Държавен вестник”.”
§ 36. В чл. 145, ал. 1 думите „чл. 141” се заличават. 
§ 37. В чл. 148, ал. 2, т. 3 думите „ограничен ресурс – номера от Националния номерационен план" се заменят с „ограничен ресурс – номера”.
§ 38. В чл. 150 ал. 3 се изменя така: 

„(3) Методиката по ал. 2 се изготвя и приема от комисията съгласувано с Комисията за защита на конкуренцията в съответствие с общите принципи на конкурентното право и съобразно правото на Европейския съюз.”
§ 39. В чл. 152 се правят следните изменения и допълнения:
1. Алинея 1 се изменя така:
„(1) Пазарите на обществени електронни съобщителни мрежи и/или услуги, за които се оценява ефективността на конкуренцията, са пазари на дребно или пазари на едро. Съответните пазари се състоят от продуктов пазар и географски пазар.”
2. В ал. 4 думата „решение” се заменя с „решения по чл. 151”.
3. В ал. 5 думата „продуктов” се заличава. 
§ 40. В чл. 166 се правят следните изменения и допълнения:
1. Създава се нова ал. 3:
„(3) Комисията в изключителни случаи може да налага и други специфични задължения освен предвидените в ал. 2 за постигане на целите по чл. 4 и след получаване на съгласие от Европейската комисия.” 
2. Досегашната ал. 3 става ал. 4.
§ 41. Член 168 се изменя така:
„Чл. 168. Задължението за осигуряване на равнопоставеност обхваща предоставяне на равностойни условия при сходни обстоятелства на други предприятия, предоставящи еквивалентни електронни съобщителни услуги, както и предоставяне на услуги и информация при същите условия на качество като тези, при които предприятието предоставя собствени услуги и/или които предприятието предоставя на свързаните с него лица и на предприятията, с които вече е сключен договор.”
§ 42. В чл. 170 се правят следните изменения и допълнения:
1. В ал. 1 думите „ценови ограничения и” се заличават, след думата „свързване” се добавя „може да”, а след думите „разходите и” се добавя „/или”.
2. Алинея 4 се изменя така:
„(4) Задължението за ценови ограничения при определени видове достъп и/или взаимно свързване може да включва ограничаване нарастването на цените до предварително определен ценови праг, определяне на цени въз основа на сравнителен анализ между определените от предприятието цени и цените за същите услуги на сравними конкурентни пазари на други държави – членки на Европейския съюз, и/или определяне на план за постепенно намаляване на цените за определен период от време, след което нивото на цените трябва да достигне до предварително определено ниво, и/или други задължения по преценка на комисията.”
§ 43. В чл. 177 се правят следните изменения и допълнения:
1. Създава се нова ал. 2:
„(2) С цел осигуряване нормално функциониране на обществени електронни съобщителни мрежи при предоставяне и ползване на достъп до и ползване на необходими мрежови средства и съоръжения комисията с решение може да наложи технически и/или експлоатационни условия на предприятията.” 
2. Досегашната ал. 2 става ал. 3.
§ 44. В чл. 178 се създава ал. 3:
„(3) Счита се за нарушение извършването на дейност с търговска цел, включваща производство, внос, разпространение, продажба, наемане, притежание, монтиране, поддръжка, заменяне или рекламиране на забранени устройства за достъп до защитена услуга.”
§ 45. В чл. 184, ал. 1, т. 2 думите „и задължения”се заличават. 
§ 46. В чл. 185 ал. 1 се изменя така:
„(1) Предприятията, задължени да предоставят универсална услуга по чл. 182, ал. 2, т. 3, издават поне един телефонен указател в съответствие с изискванията на този закон в одобрена от комисията печатна и/или електронна форма. Телефонният указател се актуализира редовно, но 
най-малко веднъж годишно.”
§ 47. В чл. 200, ал. 2 думите „и при отчитане на нематериалните преимущества” се заличават.
§ 48. В чл. 201, ал. 2 думите „чл. 182, ал. 2, т. 1” се заменят с 
„чл. 182, ал. 2”.
§ 49. В чл. 208 ал. 2 се изменя така:

„(2) С решението по ал. 1 управителният съвет определя процента от брутните приходи и размера на вноската във фонда на всяко предприятие по чл. 206, ал. 1, като разпределя нетните разходи, възникнали в резултат на изпълнение на задължението за предоставяне на универсалната услуга между предприятията, предоставящи обществена телефонна услуга.”
§ 50. Член 210 се изменя така:
„Чл. 210. Комисията може да извършва анализ на съответния пазар на линии под наем с цел да се установи наличието или липсата на ефективна конкуренция на тези пазари.”
§ 51. Член 211 се изменя така:
„Чл. 211. Когато се установи липса на ефективна конкуренция на съответния пазар на линии под наем, комисията определя предприятие или предприятия със значително въздействие на пазар и налага специфични задължения по чл. 166, ал. 2 и 3.”
§ 52. Член 212 се изменя така:
„Чл. 212. Комисията може да отменя задълженията, наложени на предприятията със значително въздействие върху съответния пазар на линии под наем, когато на пазара съществува ефективна конкуренция.”
§ 53. Членове 213, 214 и 215 се отменят.
§ 54. В чл. 219, ал. 5 и 6 думите „чл. 217, т. 1” се заменят с „чл. 217”.
§ 55. В чл. 221 се правят следните изменения:
1. В ал. 2 след думата „дребно” се добавя „подходящи”, думата „специфичните” се заменя със „специфични”, а думите „по чл. 166, ал. 2, т. 1, 2 
и 5” се заличават.
2. Алинея 6 се отменя.
§ 56. Член 222 се изменя така:
„Чл. 222. (1) Комисията може да изисква от предприятията по чл. 217 да разработят и приложат система за определяне на разходите, когато това е необходимо за постигане на целите по чл. 4 и при спазване на принципите по чл. 5.
(2) Предприятията по чл. 217, на които е наложено задължението по ал. 1, представят в срок, определен от комисията, проект на система за определяне на разходите. Комисията след консултации с предприятията може да изисква промяна в принципите и основните категории, по които са групирани разходите, и в основните правила за тяхното разпределение.
(3) След консултации с предприятията по ал. 1 комисията може да изиска изменения и допълнения в проекта на системата за определяне на разходите, които не застрашават финансовата жизнеспособност на предприятието по ал. 1.
(4) Комисията одобрява системата за определяне на разходите в тримесечен срок след представянето й по ал. 2, като може да даде задължителни указания на предприятията по ал. 1 да изменят системата за определяне на разходите. 
(5) Предприятията по ал. 1 осигуряват публична достъпност на принципите и основните категории, по които са групирани разходите, и основните правила за тяхното разпределение и предоставят информацията безвъзмездно при поискване.
(6) Предприятията по ал. 1 публикуват годишен доклад с анализ за изпълнение на задължението за разходоориентираност на обществените електронни съобщителни мрежи и/или услуги. 
(7) Предприятията по ал. 1 и/или комисията могат мотивирано да инициират промяна в системата за определяне на разходите по реда на този член. 
(8) Комисията ежегодно назначава проверки на прилагането на системата за определяне на разходите, които се извършват от независим одитор. Резултатите от одита са публично достъпни.” 
§ 57. В чл. 251 се правят следните изменения и допълнения:
1. Алинея 1 се изменя така:
„(1) За нуждите на националната сигурност, както и за предотвратяване и разкриване на престъпления предприятията, предоставящи обществени електронни съобщителни мрежи и/или услуги, съхраняват за срок 12 месеца определени категории данни. Данни, разкриващи съдържанието на съобщенията, не могат да бъдат съхранявани по този ред.”
2. В ал. 2 след думите „министъра на вътрешните работи” се поставя запетая и се добавя „председателя на Държавна агенция „Национална сигурност”.
§ 58. В чл. 255 се правят следните изменения и допълнения:

1. В ал. 1 след думата „предоставят” се добавя „за своя сметка”.
2. В ал. 2 след думата „маршрутизация” се добавя „и пренос”.
3. Алинея 3 се изменя така:
„(3) Условията и редът за предоставяне на данни за местоположението на крайните потребители и данни за абоната при спешни повиквания от предприятията, предоставящи обществени телефонни услуги към центровете за спешни повиквания, се определят с правила, приети от комисията. Предприятията, предоставящи мобилни обществени телефонни услуги, определят местоположението на крайните потребители, повикващи телефонен номер 112, с точност до 100 метра в населените места и с точност до 1 километър извън населените места.”
§ 59. В чл. 258 се правят следните изменения и допълнения:
1. В ал. 2 думите „по ал. 1, които изготвят телефонни указатели” се заменят с „предоставящи електронни съобщителни услуги, които предоставят телефонни номера на абонатите си”.
2. Създава се нова ал. 7: 
„(7) „Предприятията, предоставящи електронни съобщителни услуги, които предоставят телефонни номера на абонатите си, са длъжни при поискване да предоставят на предприятията, които изготвят и публикуват телефонни указатели в печатна или електронна форма, както и на предприятията, предоставящи телефонни справочни услуги, необходимата им информация и бази данни в съгласуван формат при условия, които са справедливи, обективни, разходоориентирани и равнопоставени.” 
3. Досегашната ал. 7 става ал. 8.
§ 60. В чл. 259, ал. 3 думите „ал. 7” се заменят с „ал. 8”.
§ 61. В чл. 260, ал. 2 думата „представят” се заменя с „предоставят”.
§ 62. Член 280 се изменят така:
„Чл. 280. (1) Предприятията, които предоставят обществени електронни съобщителни мрежи и/или услуги, прилагат:
1. по отношение на радиосъоръженията и крайните далекосъобщителни устройства – българските стандарти, въвеждащи хармонизираните европейски стандарти, публикувани в официалния бюлетин на Българския институт за стандартизация, съответстващи на публикуваните в „Официален вестник” на Европейския съюз;
2. за осигуряване на оперативна съвместимост на електронните съобщителни услуги и за повишаване свободата на избор на потребителите на електронни съобщителни услуги – препоръчаните от Европейската комисия стандарти и/или спецификации, включени в списък, публикуван в „Официален вестник” на Европейския съюз.
(2) Когато няма публикувани стандарти и/или спецификации по ал. 1. т. 2, се прилагат стандарти и/или спецификации на европейските стандартизационни организации.
(3) Когато няма публикувани стандарти и/или спецификации по ал. 1, т. 2 и ал. 2, се прилагат международни стандарти или препоръки на ITU, ISO, IЕС.
(4) Европейските и международните стандарти се въвеждат като български и се прилагат съгласно разпоредбите на Закона за националната стандартизация.
(5) Комисията налага задължителното прилагане на стандарти и/или спецификации само ако те са определени за задължителни в „Официален вестник” на Европейския съюз.”
§ 63. В чл. 286 се създава ал. 4:
„(4) Контролът по изпълнение на изискванията на ал. 1, 2 и 3 се осъществява от комисията при условията и по реда на този закон.”
§ 64. В чл. 292 думите „министъра на земеделието и продоволствието” се заменят с „министъра на земеделието и храните”.
§ 65. Член 296 се изменя така:
„Чл. 296. (1) При подаване на заявление от предприятие, осъществяващо обществени електронни съобщения, органите или лицата, които стопанисват техническата инфраструктура, в 14-дневен срок от получаване на заявлението обявяват намерението си да предоставят право на ползване върху техническата инфраструктура на страницата си в интернет и в национален всекидневник или по друг подходящ начин, като определят 
30-дневен срок за подаване на заявления от заинтересувани лица.
(2) Заявленията се подават по образец, утвърден от съответните органи или лица по ал. 1.

(3) Органите или лицата, които стопанисват техническата инфраструктура, предоставят на предприятията по ал. 1 право на ползване върху техническата инфраструктура при липса на обстоятелства, застрашаващи безопасността и сигурността, и при наличие на техническа възможност.”
§ 66. В чл. 301 ал. 3 се изменя така:
„(3) За осъществяване на дейностите по чл. 91, ал. 1 и чл. 111, ал. 1, 
т. 5 от Закона за Министерството на вътрешните работи, по чл. 42, ал. 1, т. 5 от Закона за Държавната агенция „Национална сигурност” и по чл. 3-6 от Правилника за устройството и дейността на Националната служба за охрана при президента на Република България, както и при непосредствена заплаха за националната сигурност компетентните органи на Министерството на вътрешните работи, на Държавна агенция „Национална сигурност” и на Националната служба за охрана могат да блокират с технически средства осъществяването на електронни съобщения.”
§ 67. Член 332 се изменя така:
„Чл. 332. Който не изпълни изискванията на чл. 286, се наказва с глоба от 5000 до 50 000 лв.”
§ 68. Създава се чл. 334а:
„Чл. 334а. (1) За нарушения по чл. 178, ал. 2 и по чл. 255, ал. 3 се налага глоба от 10 000 до 50 000 лв.
(2) Ако с деянията по ал. 1 са причинени значителни вреди или са настъпили други тежки последици, наказанието е глоба от 500 000 до 
1 000 000 лв.”
§ 69. Създава се чл. 334б:
„Чл. 334б. (1) На предприятие предоставящо услугата роуминг чрез обществени електронни съобщителни мрежи, което наруши или не изпълни изискване на Регламент № 717 на Европейския парламент и на Съвета от 27 юни 2007 г. относно роуминга в обществени мобилни телефонни мрежи в рамките на Общността и за изменение на Директива 2002/21/ЕО (ОВ, L 171 от 29 юни 2007 г.), се налага имуществена санкция в размер от 400 000 до 
2 000 000 лв.
(2) Когато нарушението или неизпълнението по ал. 1 е извършено повторно, се налага имуществена санкция в размер от 500 000 до 4 000 000 лв.”

§ 70. Член 336 се изменя така:
„Чл. 336. За нарушенията по чл. 324, ал. 1-6, чл. 325, чл. 327, ал. 1, 
чл. 328, 330, чл. 331, ал. 1-5, чл. 332, 335, 338, 334а, 340 и 343, извършени от юридически лица или от еднолични търговци, се налагат имуществени санкции в размерите на предвидените глоби.”
§ 71. Наименованието „Допълнителна разпоредба” се заменя с „Допълнителни разпоредби”.
§ 72. В § 1 от Допълнителните разпоредби се правят следните изменения и допълнения:
1. Създава се т. 17а:
„17а. „Забранено устройство” е всяко съоръжение, софтуер и/или средство, предназначени или приспособени да дават достъп в разбираема форма до една от защитените услуги без разрешението на доставчика на услугите.”
2. Точка 35 се изменя така:
„35. „Нетни разходи” е разликата между разходите на предприятие със задължение за предоставяне на универсална услуга и разходите на същото предприятие без задължение за предоставяне на универсална услуга, като към нея се добавят приходите от предоставянето на универсалната услуга и се отчетат предимствата, включително нематериалните преимущества, в резултат на задължението за предоставяне на универсална услуга.”
3. В т. 38 думите „(специално устройство)” се заличават.
4. В т. 43 думите „ограничен ресурс – номера от Националния номерационен план” се заменят с „номера и адреси”.
5. Създава се т. 82:
„82. „Разделно счетоводство” е наложено от комисията задължение, което включва:
а) поддържане на отделни сметки за дейностите, свързани с предоставянето на електронни съобщителни мрежи или услуги, така че да се идентифицират всички елементи на разходите и приходите по услуги на базата на използваните методи за тяхното изчисляване и детайлно разпределяне, включително поелементна разбивка на разходите за материалните активи и на разходите, произтичащи от структурата на мрежата, във връзка с дейността на предприятието за предоставяне на електронни съобщителни мрежи или услуги, или 
б) структурно разделяне на дейностите, свързани с предоставяне на електронни съобщителни мрежи или услуги.”
§ 73. Създава се § 1а:
„§ 1а. Член 334б въвежда разпоредбите на Регламент № 717 на Европейския парламент и на Съвета от 27 юни 2007 г. относно роуминга в обществени мобилни телефонни мрежи в рамките на Общността и за изменение на Директива 2002/21/ЕО.”
§ 74. Създава се § 8а:
„§ 8а. Председателят на Комисията за регулиране на съобщенията към датата на влизане в сила на настоящата разпоредба запазва правата си до изтичане на мандата по чл. 22, ал. 3 от този закон.”

Законът е приет от XL Народно събрание на …………   …………… 2008 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Георги Пирински) 
М О Т И В И

НА проекта на Закон за изменение и допълнение на Закона за електронните съобщения

Законът за електронните съобщения, изготвен в изпълнение на ангажиментите на Република България по преговорния процес за присъединяването на страната ни към Европейския съюз, въвежда правото на Европейския съюз в областта на електронните съобщения като част от общия процес на хармонизиране на българското законодателство с това на Европейския съюз. 
С приемането на Закона за електронните съобщения през 2007 г. в националното законодателство е въведена Правна рамка 2002 на Европейския съюз в областта на електронните съобщения. 
Правна рамка 2002 на Европейския съюз, създадена на основата на приемственост в целите и постиженията на рамка 1998-2000, гарантираща бързото и ефективното прилагане на новите актове и осигуряваща по-голяма гъвкавост в развитието на технологиите и пазарната структура, включва една обща и пет специални директиви: Директива 2002/21/ЕО на Европейския парламент и на Съвета (Рамкова директива), Директива на Европейския парламент и на Съвета 2002/19/ЕО (Директива за достъпа), Директива на Европейския парламент и на Съвета 2002/22/ЕО (Директива за универсалната услуга), Директива 2002/20/ЕO на Европейския парламент и на Съвета (Директива за разрешението) и Директива 2002/58/ЕО на Европейския парламент и на Съвета (Директива за личните данни и личната неприкосновеност в електронните съобщения).
Проектът на Закон за изменение и допълнение на Закона за електронните съобщения е изготвен в изпълнение на ангажиментите на Република България като пълноправен член на Европейския съюз и в съответствие с промените в Правна рамка 2002 за осъществяване на електронни съобщения. 
Предлаганите изменения и допълнения в проекта на Закон за изменение и допълнение на Закона за електронните съобщения акцентират върху следните основни моменти:
•	Изпълнение на поетия ангажимент на Република България по отношение на приетия от Европейския парламент и Съвета на 27 юни 2007 г. Регламент № 717 относно роуминга в обществени мобилни телефонни мрежи в рамките на Общността и за изменение на Директива 2002/21/ЕО (публикуван в „Официален вестник” на Европейския съюз, L 171/32 от 29 юни 2007 г., в сила от 
30 юни 2007 г.) и изискванията на чл. 9 от него. 
Регламент № 717 относно роуминга в обществени мобилни телефонни мрежи в рамките на Общността и за изменение на Директива 2002/21/ЕО като правен акт е с пряко приложение и има обвързваща сила за всяка държава – членка на Европейския съюз. В съответствие с изискванията на чл. 9 от Регламент № 717/2007 на Европейския парламент и на Съвета държавите членки трябва да въведат санкции за нарушения, които следва да бъдат ефективни, съразмерни и разубеждаващи, приложими спрямо разпоредбите му, и да предприемат всички необходими мерки за тяхното прилагане, като в срок до 30 март 2008 г. държавите членки трябва да уведомят Европейската комисия за въведените санкции. 
•	Предприемане на действия относно по-ефективното прилагане на Директива 2002/21/ЕО по отношение на независимостта и ефективността на регулаторния орган. 
•	Изменения, свързани с противоречивото тълкуване и прилагане на отделни текстове от правоприлагащите органи след влизането в сила на закона. 
Приемането на проекта на Закон за изменение и допълнение на Закона за електронните съобщения ще доведе до:
•	Въвеждане на имуществени санкции за мобилните оператори, които не са привели цените на роуминг услугите в съответствие с изискванията на регламента, както и до изпълнение на изискванията за прозрачност на цените на дребно и възможностите за ясна и точна информация за правата и задълженията на потребителите на роуминг услуги.
•	Утвърждаване независимостта на Комисията за регулиране на съобщенията при изготвяне и приемане на нормативните регулаторни инструменти, финансово обезпечаване на регулатора, както и укрепване на възможността за ефективна намеса за регулиране на пазара на електронни съобщения.
•	Промени с оглед по-точно въвеждане на разпоредби от директивите по отношение на управлението на ограничения ресурс – радиочестотен спектър и номера, предоставянето на универсалната услуга, единен регулаторен подход, предвиждащ налагане на специфични задължения, с цел осигуряване на ефективна конкуренция и взаимодействие на услугите в полза на крайните потребители.
Промени, свързани с повишаване ефикасността на Комисията за регулиране на съобщенията при регулиране и контролиране на електронните съобщения, спомагащи, от една страна, за ефективното управление на ограничения ресурс – радиочестотен спектър и номера, а от друга, за отстраняването на съществуващи противоречия в практическото прилагане на нормите на Закона за електронните съобщения.

МИНИСТЪР-ПРЕДСЕДАТЕЛ:

(Сергей Станишев)